Martínez Portell ha comparegut al Senat per explicar com s'ha abordat la violència masclista a Catalunya en el marc de la pandèmia de la COVID19
La presidenta de l'Institut Català de les Dones, Laura Martínez Portell, ha demanat avui des del Senat " l'actualització de la Llei Orgànica 1/2004, de 28 de desembre, de mesures de protecció integral contra la Violència de Gènere, amb l'objectiu d'anar més enllà dels límits que comporta el terme violència de gènere i que l'estat espanyol s'adeqüi a tots els casos que determina el Conveni Istanbul".
Martínez Portell ha explicat que "en moltes ocasions, a Catalunya, ens trobem amb problemàtiques derivades de la dissonància existent entre la legislació catalana i espanyola.
A nivell de serveis d'atenció a les dones en situació de violència masclista, aquests donen cobertura a tots els casos en les seves diverses formes i àmbits, tal com estableix la Llei catalana.
No obstant això, a nivell judicial i penal i policial ens trobem amb que quan no es tracta de violència en l'àmbit de la parella, és a dir, violència de gènere, tal com recull la Llei estatal, és més difícil garantir els serveis necessaris.
A més, també resulta difícil poder disposar d'informació i aquest fet dificulta la possibilitat d'accedir a aquests recursos".
La presidenta de l'ICD ha posat com a exemple "els casos d'agressions sexual que ara per ara no son tractats a través dels jutjats especialitzats en violència de gènere".
La presidenta de l'ICD ha explicat en la cambra territorial que "a Catalunya es tenen en compte tots els casos de violència masclista més enllà dels produïts en el context de les relacions sexe-afectives de parella o exparella.
És absolutament necessari que totes les víctimes / supervivents de la violència masclista estiguin reconegudes perquè se'ls permeti accedir als recursos de detecció, atenció i recuperació dels seus processos de violència ", ha reiterat.
Portell també ha exposat que "ens agradaria que el Codi Penal no parlés d'abusos quan es tracta realment d'agressions sexuals ja que la paraula abusos sembla que tracti el tema com d'una gravetat menor i qualsevol acció dirigida contra els nostres cossos és una agressió.
Laura Martínez ha fet aquestes declaracions en el marc de la segona reunió de la Comissió especial de seguiment i avaluació dels acords de l'Informe del Senat sobre les estratègies contra la Violència de Gènere aprovades en el marc del Pacte d'Estat.
Pel que fa a aquest fons econòmic derivat d'aquest Pacte, la presidenta de l'ICD també ha demanat que "es permeti finançar actuacions per a la igualtat efectiva de dones i homes, ja que avançar en igualtat és allò que ens permetrà acabar amb la violència masclista".
La presidenta de l'ICD ha posat també l'accent en el fet que "cal avançar en el fet que les dones sàpiguen que estan sent víctimes de violències masclistes, contràriament aquestes dones no les podem atendre ni visibilitzar a les enquestes", ha dit referint-se a la propera publicació dels resultats de les dades de la macroenquesta sobre violències de gènere que realitza el Govern espanyol a tot l'Estat.
I ha insistit en que "cal sobretot que les joves sàpiguen que el control del telèfon i les xarxes socials és una violència".
Pel que fa a la lluita contra les violències masclistes a Catalunya en el marc de la pandèmica, Martínez Portell ha destacat que "es va fer necessari facilitar més que mai els recursos d'informació i atenció a les dones en situació de violència masclista per donar resposta a les noves necessitats i, sobretot, per millorar l'accés i l'atenció de les dones, principalment, aquelles que van haver de confinar-se en els domicilis amb els seus agressors.
La línia 900900120 es va reforçar amb professionals, es va habilitar un número de WhatsApp, i es van endegar campanyes informatives d'aquest servei o per tal d'implicar la població i els establiments comercials en aquesta lluita.
Davant la violència masclista no es pot mirar cap a un altre costat".
La presidenta de l'ICD ha donat les dades d'increment i atencions dels serveis, així com les que mostren la baixada de denúncies en el moment del confinament de la població i el gran augment de trucades al 900900120, de fins al 98% amb 50 atencions diàries.
Martínez Portell ha volgut destacar projectes com el del Servei Públic d'Ocupació de Catalunya (SOC) amb un programa de treball i formació destinat a dones en situació de violència masclista i d'atur.
Al respecte ha destacat que "és molt important que puguem oferir a les dones en situació de violència masclista la incorporació al món laboral.
Un fet essencial perquè puguin adquirir la independència econòmica.
Contràriament no hi ha possibilitat de sortir de la xarxa d'ajudes i es fa més difícil la recuperació psicològica".